Uber-kuski, tarjoilija, taksikuski, vanha Tinder-deitti. Kaikki nuo newyorkilaiset ovat tällä viikolla pyytäneet minulta anteeksi.

JENNI GÄSTGIVAR

Arvostan elettä New York, mutta ei ole syytä. Manhattanilla Clinton sai lähes 10 kertaa enemmän ääniä kuin Trump. Ja niille, jotka aina hokevat, ettei New York ole totuus USA:sta, niin Nyki on ihan yhtä paljon Yhdysvaltoja kuin joku Huitsin Nevada.

Tällä viikolla ainakin Yle, Hesari ja Ilta-Sanomat - jotka itse puhuvat aikuisillekin kuin lapsille - ovat kysyneet, miten lapselle pitäisi kertoa Trumpista.

Ulkokullattu Eurooppa, ota nyt ensin malka omasta silmästäsi, ja sitten ehkä näet ottaa rikan USA:n silmästä! Euroopalla on nääs paljon enemmän hävettävää kuin USA:lla.

Toki USA:lla on ollut sysimustat hetkensä. Kyseessä on silti maa, joka kävi jopa sisällissodan sen takia, että se luopuisi orjuudesta. Sen jälkeen Eurooppa on tuottanut kaksi maailmansotaa, Hitlerin, Stalinin ja holokaustin. Ja kaikkien noiden jäljet Yhdysvallat tuli siivoamaan.

Äärioikeistolaiset hallitsevat Euroopassa tällä hetkellä useassa maassa, ja ne voittavat ensi vuonna lisää, esimerkiksi Ranskassa. Toki Yhdysvallat teki Vietnamissa samankaltaisia hirmutekoja kuin Hitler Euroopassa, mutta Vietnamin sota päättyi nimenomaan vastustukseen USA:n sisältä. Ja Vietnamkin lähti sotkusta, jota ranskalainen siirtomaariistovaltio ei pystynyt itse ratkaisemaan.

Yhdysvalloilla on myös edelleen häpeäpilkkunaan Guantanamon vankileiri. Kun George W. Bush vaihtui eurooppalaisten halinalleen Barack Obamaan, Guantanamon kritisointi tyssähti Euroopassa kuin itäsaksalaisen pakomatka DDR:n rajavartijan luotiin. Obama ei ole muuten sulkenut tuota rasistista keskitysleiriä, vaikka lupasi.

Keski-eurooppalaisen sosiaalidemokratian historia on kunniakasta kommunismin ja sen serkun fasismin vastustamista. Arvostan. Sen sijaan usean suomalaisen demarin pitäisi hävetä enemmän kuin Trumpin. Vasemmistoliiton edeltäjä SKDL oli sentään huomattavasti reilumpi ja tuomitsi ainoana puolueena Tshekkoslovakian miehityksen ja teki paljon töitä seksuaalivähemmistöjen aseman parantamiseksi Suomessa.

Miksi se Enbuske jauhaa taas vanhoista asioista? Koska moni näistä diktatuurien kannattajista on edelleen hyväpalkkaisissa suojatöissä. Suomessa. Ja toisin kuin Aleksi Valavuorella, harvalla heistä on ollut edes munasarjaa pyytää anteeksi.

Eurooppa oli alle 30 vuotta sitten jaettu rautaesiripulla. Itäpuolella omia kansalaisia suljettiin mielisairaaloihin kafkamaisella logiikalla. Suomalaiset poliitikot demareista kokoomuslaisiin tunkivat sormet korviinsa ja keskittivät " solidaarisuutensa " kaukaisiin maihin, eivätkä 80 kilometrin päässä olevaan Viroon.

Huomasin vuonna 2009 Tampereen yliopiston proffan seinällä Stalinin valokuvan. Se oli ehkä tarkoitettu camp-vitsiksi, “kännissä ja läpällä”, mutta tuskin se nauratti kymmenien tuhansien virolaisten jälkeläisiä, joiden isovanhemmat Stalin kyyditytti yhtenä yönä Siperiaan. Homoseksuaalisuutta ei Stalinin Neuvostoliitossa edes ollut, koska se oli länsimaisen ja " juutalaisen " kapitalismin rappiokulttuurituote.

Presidentti Tarja Halonen kuului DDR:n tunnustamiskomiteaan. Siis valtion, jossa joka kuudes kansalainen kyttäsi työkseen naapureidensa ajatusvirheitä ja seksielämää. Vaikka DDR oli työläisen paratiisi, aika harva ylitti muurin lännen puolelta itään. Sen sijaan monet ammuttiin rajalle, kun he yrittivät päästä tuosta Suomen demareiden ihannoimasta diktatuurista ulos. Eikä Tiitisen Stasi-listoja julkaista, koska sieltä löytyy niin monta merkittävää suomalaista sosiaalidemokraattia, että meidän omahyväinen päämme menisi kulttuurirelativistiseen umpisolmuun.

En kannata Trumpia. En olisi äänestänyt häntä hänen rasististen, naisvihamielisen ja markkinatalousvastaisten kommenttiensa takia. Silti Trump on politiikan Uber. Sen sijaan Hillary oli politiikassa kuin suomalaiset taksikuskit. Hillary katsoi asiaa vallan näkökulmasta, vaikka markkinatalous ja teknologia ovat jo kauan sitten korvanneet demokratian. Ja hyvä niin.

Medioiden olisi pitänyt olla ratkaisu, mutta me olimme ongelman ydin. Trump vei mediaa kuin mätää kukkoa. Se oli Trumpin tosi-tv-show, jota jokainen kauhistelu vain vahvisti.

Sen sijaan Trumpin puhe, jonka näimme valituksi tulemisen jälkeen, oli toivoa herättävä, sovitteleva ja älykäs. Toivon, että Trumpista tulee hyvä presidentti. Se olisi tietysti järkytys eurooppalaiselle vasemmistolle, jolle eheä maailmankuva on tärkeämpi kuin eheä maailma.

Lue kaikki Tuomas Enbusken kolumnit IL Blogit -sivulta.